તમને કદાચ એ માણસની સાચી હકીકતની ખબર નથી… ગલીના નાકે મિત્રોની મંડળી જામી હતી. એમાં હમણાં જ નવાસવા રહેવા આવેલા આગંતુકની વાત થઈ રહી હતી. એ મહાનુભાવે આવતાંવેંત જ આખી સોસાયટીમાં પોતાની આગવી રીતભાતથી હલચલ ઊભી કરી હતી. તેમના માટે સ્વાભાવિકપણે દરેક વ્યક્તિના મનમાં કુતૂહલ હતું. એમનાં વખાણ સાંભળીને ખૂણામાંથી એક જણે ઉપર મુજબનાં ઉચ્ચારણો થકી મક્કમ પ્રતિકાર કર્યો હતો. તમામ સાચી હકીકત જાણવા આતુરતાપૂર્વક પ્રતિકાર કરનારની સામે જોઈ રહ્યા હતા.